Frjálslyndum demókrötum gengur verr en búist var við í Bretland en þó eru menn einna helst gáttaðir á Verkamannaflokknum . Jeremy Corbyn er leiðtogi Verkamannaflokksins í Bretlandi . Kosningabaráttan í Bretlandi er á fullu gasi þessa dagana , en langt er um liðið síðan þar hefur verið tekist á af jafnmiklum ákafa , enda mikið í húfi , Brexitið og það allt . Sem stendur er Boris Johnson forsætisráðherra með mikið forskot í skoðanakönnunum , en miðað við þær stefnir í vænan sigur hjá Íhaldsflokki Borisar . Týr ætlar þó ekki að ganga út frá neinu vísu í þeim efnum , reynslan af skoðanakönnunum og gengi manna í kosningabaráttu á undanförnum árum sýnir að það er aldrei á vísan að róa . Það verður þó að teljast líklegt að Boris hafi sigur , þó ekki væri nema vegna þess að frammistaða annarra stjórnmálaflokka hefur verið afleit til þessa . Margir töldu að frjálslyndir demókratar myndu hreppa mikið af atkvæðum aðildarsinna , bæði frá Íhaldsflokknum og Verkamannaflokknum , en Jo Swinson , hinn nýi leiðtogi flokksins , hefur ekki reynst hafa þann kjörþokka til að bera sem margur hugði , og sú stefna að hætta einfaldlega við Brexit hefur ekki gengið vel í þjóðina , sem þrátt fyrir skiptar skoðanir á Brexit , er almennt frekar lýðræðissinnuð og vill virða þjóðaratkvæðagreiðsluna um Brexit . Frekar er það þó frammistaða Verkamannaflokksins undir stjórn Jeremy Corbyn , sem menn eru gáttaðir yfir . Áður hafa að vísu komið fram ríkar efasemdir um forystuhæfileika Corbyns , en aldrei sem nú og þá ekki síst hvað Brexit-málin varðar . Þar boðar flokkurinn enn eina þjóðaratkvæðagreiðsluna , þó ekki fyrr en Corbyn hafi samið alveg upp á nýtt við ESB um úrgöngu , en þá verði kosið um hvort menn vilji þann samning eða bara hætta við allt saman . Corbyn segist þó ekki munu tala fyrir sínum frábæra samningi , hann viti ekki hvort hann verði góður og það verði aðrir að gera upp við sig . Kjósendum fyrirgefst þó þeir skilji ekki hvers vegna þeir eigi að elta leiðtoga , sem vill ekki segja hvert hann er að fara . Hitt er þó kannski alvarlegra hvernig Jeremy Corbyn , sem þrátt fyrir allt er leiðtogi flokks með mikla og merkilega sögu , hefur gersamlega verið settur úr öllu lagi vegna þeirrar gyðingaandúðar , sem grasserað hefur í Verkamannaflokknum — sérstaklega meðal helstu stuðningsmanna hans — og hann látið meira og minna óátalið . Er svo komið að hann neitar að svara nokkru þar um . Það er vont fyrir Verkamannaflokkinn og vinstrimenn í Bretlandi , en það er illt fyrir lýðræðið í þessu upprunalandi þingræðisins þegar stjórnmálin eru komin á slíkan stað . Týr er skoðanadálkur sem birtist í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .